   اسلام آباد (ويب ڊيسڪ) انساني حقن بابت وفاقي وزير شيرين مزاري گڏيل قومي جي ذيلي اداري يونيسيف کان مطالبو ڪيو آهي ته پريانڪا چوپڙا کي خير سگالي سفير جي عهدي تان هٽايو وڃي. بالي ووڊ اداڪارا پريانڪا چوپڙا هلندڙ سال فيبروري ۾ پلواما حملي کانپوءِ جنگ کي هٿي ڏيڻ تي تنقيد جو نشانو بڻي هئي ۽ اهو ئي سبب آهي جو کيس ڪجهه ڏينهن اڳ لاس اينجلس ۾ ٿيل هڪ بيوٽي ايونٽ ۾ پاڪستان ڄائي آمريڪي عورت ”منافق“ سڏيو هو. وفاقي وزير شيرين مرازي يونيسيف جي ايگزيڪيوٽو ڊائريڪٽر هينريٽا فور کي هڪ خط لکيو آهي، جيڪو هن ٽوئيٽر تي به شيئر ڪيو. شيرين مرازي پنهنجي خط ۾ لکيو آهي ته يونيسيف ڀارتي اداڪارا پريانڪا چوپڙا کي امن جي سفير مقرر ڪيو آهي پر هن ڀارتي سرڪار جي ظلم کي کليل لفظن ۾ حمايت ڪئي، ڀارتي اداڪارا جو امن جي سفير طور اهو رويو پاڻ امن جي خلاف آهي، ڇو ته اداڪارا پاڪستان تي جوهري حملي جي ڌمڪي جي به کليل حمايت ڪئي. خط موجب پريانڪا چوپڙا جو رويو گڏيل قومن جي ساک کي نقصان بچائڻ جي برابر آهي، امن جي نالي ماتر سفير طرفان ايٽمي جنگ جي حمايت گڏيل قومن جي عهدي جي خلاف آهي. تحريڪ انصاف اڳواڻ گڏيل قومن کان مطالبو ڪيو آهي ته جنگي جنون ۾ ورتل ان عورت کي امن جي سفير جي عهدي تان هٽايو وڃي. خط ۾ شيرين مزاري والاريل ڪشمير جي موجوده صورتحال بابت به ڳالهايو آهي.